
A szentháromsági Péterfi család története a 18-19. század fordulóján. Konfliktusok és közösségi szerepvállalás egy unitárius székely közösségben

Kulcsszavak: Marosszék; székely; unitárius; családtörténet
Az elmúlt évtizedek történetírása rámutatott arra, hogy a múlt eseményeinek megértéséhez elengedhetetlen a helyi közösségek és családok történetének, mindennapjainak vizsgálata. A dolgozatom célja egy nyárádmenti székely család 18–19. századi történetén keresztül bemutatni egy unitárius székely közösség életét. A kutatásom középpontjában a család közösségi szerepvállalása, gazdasági helyzete, és a településen zajló konfliktusok állnak. Az anyakönyvi források mellett összeírások, peres iratok és egyházi dokumentumok segítségével állítottam össze a szentháromsági Péterfi család történetét a vizsgált időszakban. A forrásfeltáró munkámat elsősorban romániai levéltárakban végeztem, azonban a Magyar Nemzeti Levéltár Országos Levéltárában is folytattam kutatást. A felhasznált források jelentős része a Román Nemzeti Levéltár Maros Megyei Hivatalánál és a Magyar Unitárius Egyház Gyűjtőlevéltáraiban található.
A „csendes ellenreformáció” során Szentháromság vallási összetűzések helyszínévé vált, amikor a katolikus közösség 1752-ben visszaszerezte a régi kőtemplomot az unitáriusoktól. Az egyházközség mégis megőrizte önállóságát, amihez nélkülözhetetlen volt a helyi közösség összefogása, a patrónusok támogatása és az egyházi vezetők útmutatása. A templomfoglalás hatásai azonban hosszú időre meghatározták a szentháromsági unitáriusok életét. A Péterfi család tagjai generációkon keresztül tartó közösségi és egyházi tevékenységük révén fontos szereplői voltak a helyi közösség életének. A 18–19. század fordulóján zajló események jól szemléltetik, hogy miként kapcsolódott össze a magánélet és a közélet, a vallási elköteleződés és a világi konfliktusok.



